SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 287

**2018. gada 18. septembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Ainars Latkovskis**

**Kārlis Seržants**

**Kārlis Krēsliņš**

**Jānis Ādamsons**

**Aleksejs Loskutovs**

**Jānis Ruks**

**Veiko Spolītis**

**Edvīns Šnore**

**Zenta Tretjaka**

**Mihails Zemļinskis**

Uzaicinātie:

* Iekšlietu ministrijas parlamentārā sekretāre **Evika Siliņa**;
* Drošības policijas pārstāve;
* Iekšlietu ministrijas Juridiskā departamenta normatīvo aktu nodaļas juriste **Ieva Skirusa**;
* Satversmes aizsardzības biroja pārstāve **Iveta Maura**;
* Militārās izlūkošanas un drošības dienesta pārstāve **Evita Mieze**;
* Vecākā Valsts kontroles revidente, juriste **Ingrīda Didkovskite**;
* Valsts kontroles Juridiskās daļas vadītāja **Liāna Karlsone**;
* Latvijas Iekšlietu darbinieku arodbiedrības valdes priekšsēdētāja vietnieks **Andrejs Melnalksnis**;
* Latvijas Iekšlietu darbinieku arodbiedrības juriste **Alise Rozīte**;

**Citas personas:**

**Saeimas Juridiskā biroja vecākā juridiskā padomniece Līvija Millere**

**Saeimas Aizsardzības, iekšlietu un korupcijas novēršanas komisijas (turpmāk – AIKNK) konsultanti Inese Silabriede un Māris Veinalds**

**Sēdi vada:** komisijaspriekšsēdētājs A.Latkovskis

**Sēdi protokolē:** I.Silabriede

**Sēdes veids:** atklāta

*Izskatāmie materiāli:*

*1. Iekšlietu ministrijas 28.06.2018. vēstule Nr. 1-28/1534 (Saeimas reģ. 29.06.2018. Nr. 2/1759-12/18);*

*2. Iekšlietu ministrijas 27.06.2018. vēstule Nr. 1-28/1514 (Saeimas reģ. 28.06.2018. Nr. 2/1752-12/18);*

*3. Latvijas Iekšlietu darbinieku arodbiedrības 01.07.2018. vēstule Nr. 311/2018-N (Saeimas reģ. 02.07.2018. Nr. 3/1188-12/18);*

*4. Iekšlietu ministrijas 16.08.2018. vēstule Nr. 1-38/1886 (Saeimas reģ. 23.08.2018. Nr. 2/2041-12/18).*

Darba kārtība:

1. **Grozījumi Valsts drošības iestāžu likumā (Nr. 1176/Lp12) 3. lasījums.**
2. **Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (1177/Lp12) 3. lasījums.**
3. **Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likumā (1180/Lp12) 3. lasījums.**
4. **Grozījumi likumā “Par policiju” (Nr. 1181/Lp12) 3. lasījums.**
5. **Dažādi.**

A.Latkovskis atklāj sēdi un informē par darba kārtību un uzaicinātajām amatpersonām.

**1. Grozījumi Valsts drošības iestāžu likumā (Nr. 1176/Lp12) 3. lasījums.**

A.Latkovskis informē, ka par izskatāmo likumprojektu ir saņemti 16 priekšlikumi. Aicina sākt to izskatīšanu.

Nr. 1 – Saeimas Juridiskā biroja (turpmāk – JB) priekšlikums: redakcionāls.

L.Millere paskaidro, ka šis priekšlikums nemaina normas būtību, bet novērš liekvārdību un precīzāk izsaka domu.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 1.

Nr. 2 – JB priekšlikums.

L.Millere paskaidro, ka tā ir precizēta redakcija.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 2.

Nr. 3 – JB priekšlikums.

L.Millere paskaidro, ka ar šo priekšlikumu tiek novērsta neprecīza iekavu lietošana.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 3.

Nr. 4 – JB priekšlikums: precizēta 18. panta nosaukuma redakcija.

L.Millere izskaidro šo priekšlikumu.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 4.

Nr. 5 – JB priekšlikums: jauna 18. panta (5) daļas redakcija.

L.Millere izskaidro šo priekšlikumu.

Drošības policijas (turpmāk – DP) pārstāve iesaka precizētu 18. panta (5) daļas redakciju.

*Deputātiem, L.Millerei un uzaicinātajām amatpersonām nav iebildumu.*

Komisija **nolemj** daļēji atbalstīt priekšlikumu Nr. 5 un veidotAizsardzības, iekšlietu un korupcijas novēršanas komisijas priekšlikumu sēdē atbalstītajā redakcijā.

Nr. 6 – Iekšlietu ministrijas (turpmāk – IeM) parlamentārās sekretāres E.Siliņas priekšlikums: jauna 19. panta pirmās daļas 7.punkta un (5) daļas redakcija.

E.Siliņa izskaidro šo priekšlikumu.

L.Millere iesaka precizējošus grozījumus 7.punkta redakcijā.

*Deputāti, DP pārstāve un L.Millere diskutē un vienojas par precizētu priekšlikuma Nr. 6 redakciju.*

Komisija **nolemj** daļēji atbalstīt priekšlikumu Nr. 6 un veidotAizsardzības, iekšlietu un korupcijas novēršanas komisijas priekšlikumu sēdē atbalstītajā redakcijā.

Nr. 7 – JB priekšlikums: 20. panta (3) daļas precizēta redakcija.

L.Millere izskaidro, ka tā ir precizēta redakcija, kas novērš liekvārdību.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 7.

Nr. 8 – JB priekšlikums: 20. panta (4) daļas precizēta redakcija.

L.Millere izskaidro, ka tā ir precizēta redakcija, kas novērš liekvārdību.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 7.

Nr. 9 – JB priekšlikums: apsvērt likuma 23. panta (2) daļas nepieciešamību.

L.Millere atsauc šo priekšlikumu.

Nr. 10 – IeM parlamentārās sekretāres E.Siliņas priekšlikums: jauna 23. panta redakcija. Ieteikums mainīt panta daļu numerāciju, jaunas (7) daļas redakcija, redakcionāli (10) daļas grozījumi, papildinājums ar jaunu (11) daļu.

E.Siliņa izskaidro šo priekšlikumu. Tas ir precizēts atbilstoši otrā lasījuma debatēs apspriestajam – par disciplinārsodu darbības laiku. Atzīmē, ka šis priekšlikums sasaucas ar JB priekšlikumu Nr. 11. Sadarbībā ar JB ir izstrādāta jauna (11) daļas redakcija. E.Siliņa nolasa jauno redakciju.

L.Millere atbalsta nolasīto redakciju.

Nr. 11 – JB priekšlikums: 23. panta (7) daļas jauna redakcija.

*A.Latkovskis, E.Siliņa un L.Millere diskutē un vienojas par precizētām priekšlikumu Nr. 10 un Nr. 11 redakcijām.*

Komisija **nolemj** daļēji atbalstīt priekšlikumu Nr. 10 un to ietvertAizsardzības, iekšlietu un korupcijas novēršanas komisijas priekšlikumu sēdē atbalstītajā redakcijā.

Komisija nolemj daļēji atbalstīt priekšlikumu Nr. 11 un to ietvert Aizsardzības, iekšlietu un korupcijas novēršanas komisijas priekšlikumā.

Nr. 12 – JB priekšlikums: 23. panta (9) daļas precizēta redakcija.

L.Millere izskaidro piedāvāto redakciju.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 12.

Nr. 13 – IeM parlamentārās sekretāres E.Siliņas priekšlikums: jauna 26. panta (4) daļas redakcija: “(4) Valsts drošības iestādes ir pakļautas tiesas kontrolei likumā noteiktajos gadījumos un kārtībā. Tiesas kontroli pār valsts drošības iestāžu pasākumiem pretizlūkošanas un izlūkošanas procesā veic tikai Augstākā tiesa.”

DP pārstāve izskaidro šo priekšlikumu, atsaucas uz diskusijā par likumprojekta otro lasījumu apspriesto.

L.Millere lūdz skaidrojumu par Augstākās tiesas (turpmāk – AT) kontroles realizācijas mehānismu.

*J.Ādamsons, A.Loskutovs, A.Latkovskis, K.Seržants, DP pārstāve un L.Millere diskutē par piedāvāto redakciju. Tiek atbalstīta jauna priekšlikuma redakcija – izslēgt otro teikumu.*

A.Latkovskis norāda uz nepieciešamību uzklausīt AT pārstāvju viedokli. Atzīmē, ka AT uz šo sēdi tika uzaicināti, bet nav ieradušies.

Komisija nolemj daļēji atbalstīt priekšlikumu Nr. 13 un to ietvert Aizsardzības, iekšlietu un korupcijas novēršanas komisijas priekšlikumā.

Nr. 14 – IeM parlamentārās sekretāres E.Siliņas priekšlikums: papildināt 37. pantu ar jaunu (13) un (14) daļu.

DP pārstāve izskaidro šo priekšlikumu. Uzsver, ka šī ir specifiska norma par dienesta attiecību izbeigšanos, kas neiederas citos likumos.

L.Millere neiebilst.

*Deputāti, E.Siliņa, L.Millere un DP pārstāve diskutē par priekšlikumu.*

A.Latkovskis aicina atbalstīt priekšlikumu Nr.14.

Komisija nolemj atbalstīt priekšlikumu Nr. 14.

Nr. 15 – IeM parlamentārās sekretāres E.Siliņas priekšlikums: izteikt Pārejas noteikumu 6.punktu jaunā redakcijā.

DP pārstāve izskaidro šo priekšlikumu. Atsaucas uz likumprojekta otrā lasījuma apspriešanas gaitā konstatēto nepieciešamību šo punktu pilnveidot.

L.Millere atzīmē piedāvātās redakcijas nepilnības.

*A.Latkovskis, L.Millere, E.Siliņa un DP pārstāve diskutē par priekšlikumu. Vienojas par nepieciešamību redakciju vēl pilnveidot.*

E.Siliņa uzsver, ka šo priekšlikumu vēl pirms izlemšanas komisijā ir jāizdiskutē un jāsaskaņo. Atzīmē arī AT saskaņojuma nepieciešamību.

A.Latkovskis ierosina pārtraukt šī likumprojekta izskatīšanu, vienoties par redakcijām, saskaņot ar AT, un pie priekšlikumu Nr. 13, Nr. 15 un Nr. 16 izskatīšanas atgriezties sēdes turpinājumā 19.09.2018. plkst. 9.50. Akcentē, ka komisija atkārtoti uz sēdi vēstulē aicinās AT pārstāvi.

*Deputāti un uzaicinātās personas atbalsta šo priekšlikumu.*

Komisija nolemj likumprojektu “Grozījumi Valsts drošības iestāžu likumā” (Nr. 176/Lp12) turpināt izskatīt 19. septembrī plkst. 9.50.

**2. Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (1177/Lp12) 3. lasījums.**

A.Latkovskis informē, ka par izskatāmo likumprojektu trešajam lasījumam ir saņemts viens priekšlikums.

Nr. 1 – JB priekšlikums: precizēta likumprojekta 3. panta (likuma 7. panta redakcija).

L.Millere paskaidro, ka tā ir precizētajā pirmās daļas 31. punkta redakcijā lietota daudzskaitļa forma “kurām”. Vēl tiek piedāvāts papildināt pantu ar (21) daļu otrā lasījuma (11) daļas vietā, nelikt uz to atsauci.

A.Latkovskis jautā Latvijas Iekšlietu darbinieku arodbiedrības (turpmāk – LIDA) pārstāvjiem, vai viņiem ir komentāri par šo priekšlikumu.

A.Melnalksnis atzīmē neizpratni par labas reputācijas jēdziena pielietojumu, uzskata to par neviennozīmīgi piemērojamu. Uzskata, ka var būt pārkāpumi aiz neuzmanības, kā arī ceļu satiksmes noteikumu pārkāpumi utml.

I.Skirusa atsaucas uz iepriekšējā likumprojekta lasījumā apspriesto, kad tika skaidrots “nevainojamas reputācijas” tvērums tiesu prakses aspektā. Atzīmē, ka ar šo jēdzienu nav jāsaprot pirms 10 – 15 gadiem izdarīti administratīvi pārkāpumi. Tiks vērtēta konkrētā dienestā pieņemšanas brīža situācija. Lēmumam ir jābūt attiecīgi pamatotam.

A.Melnalksnis uzskata, ka reputācijas jēdziena izmantošana nākotnē dienestā var radīt problēmas.

E.Siliņa uzsver, ka jaunais regulējums par iespēju pārskatīt jautājumu par atjaunošanu dienestā pēc pieciem gadiem personām dod risinājumu. Ir jābūt kritērijiem, pēc kuriem izvērtēt konkrēto cilvēku un viņa pārkāpumu. Nedrīkst pieņemt atpakaļ, ja pārkāpums ir tāds, kas met ēnu uz visu dienestu. Ir tiesu judikatūra šajā jautājumā. IeM nav vienīgā, kas šādu prasību izvirza.

J.Ādamsons atzīmē, ka jēdzienam “nevainojama reputācija” iespējama plaša interpretācija. Vienlaikus atzinīgi novērtē 5 gadu termiņa ieviešanu.

I.Skirusa atzīmē iespējamas bažas par formulējuma piemērošanu. Iesaka iepazīties ar IeM skaidrojošajiem materiāliem šajā jautājumā.

E.Siliņa akcentē, ka prasība pēc nevainojamas reputācijas ietverta arī citos likumos un piemērota citiem amatiem, piem., valsts prezidentam, tiesnešiem.

A.Rozīte lūdz skaidrojumu par 5 gadu termiņu.

J.Ādamsons atzīmē, ka 5 gadu termiņš attiecas arī uz policiju, robežsardzi, militāro dienestu.

E.Siliņa piekrīt J.Ādamsona argumentam, nosauc profesijas, kurās pastāv 5 gadu noilguma termiņš pēc disciplinārsoda.

J.Ādamsons atzīmē, ka, pateicoties AIKNK iniciatīvai, tika ieviests 5 gadu termiņš, kas dod iespēju atgriezties dienestā vai darbā, jo aizliegums vairs neattiecas uz mūžu. Pieļauj diskusijas iespēju par termiņa samazināšanu, bet nevis par principu. Šis bija kompromisa variants.

E.Siliņa atsaucas uz notikušajām diskusijām ar tiesībsargu; arī viņš atbalsta šādu pieeju. Neredz iemeslu mainīt kritērijus.

A.Melnalksnis uzskata, ka attiecībā uz termiņu ir jāpiemēro individuāla pieeja. Akcentē pirmspensijas vecuma policistu problēmas, kas disciplinārsoda dēļ var pazaudēt visu pensiju. Atzīmē arī, ka pēc 5 gadiem policists vairs negrib atjaunoties amatā, viņš ir zaudējis kvalifikāciju.

J.Ādamsons uzskata, ka tas ir konceptuāls jautājums, kas nav skatāms uz trešo lasījumu. Diskusijas gan ir nepieciešamas.

A.Melnalksnis aktualizē problēmu saistībā ar izdienas pensiju likumiem.

*Deputāti, E.Siliņa un LIDAS pārstāvji debatē par aktualizētajām problēmām.*

A.Latkovskis aicina atbalstīt priekšlikumu Nr. 1.

*Deputātiem un uzaicinātajām amatpersonām nav iebildumu.*

Komisija nolemj atbalstīt priekšlikumu Nr. 1.

**A.Latkovskis** aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstītlikumprojektu “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”(Nr.1177/Lp12) un virzīt izskatīšanai Saeimas sēdē trešajā lasījumā.

**3. Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likumā (1180/Lp12) 3. lasījums.**

**A.Latkovskis** informē, ka par izskatāmo likumprojektu trešajam lasījumam priekšlikuminav saņemti.Aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstītlikumprojektu “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likumā”(Nr.1180/Lp12) un virzīt izskatīšanai Saeimas sēdē trešajā lasījumā.

**4. Grozījumi likumā “Par policiju” (Nr. 1181/Lp12) 3. lasījums.**

**A.Latkovskis** informē, ka par izskatāmo likumprojektu trešajam lasījumam priekšlikuminav saņemti.Aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstītlikumprojektu “Grozījumi likumā “Par policiju””(Nr.1181/Lp12) un virzīt izskatīšanai Saeimas sēdē trešajā lasījumā.

**5. Dažādi.**

**Z.Tretjaka** interesējas par 27. septembrī pie Saeimas nama plānoto policistu piketu par izdienas pensijas esošo nosacījumu saglabāšanu Iekšlietu struktūrās strādājošajiem un pašvaldības policijas iekļaušanu izdienas pensiju sistēmā. Izsaka neizpratni par šāda jautājuma aktualizāciju tieši šobrīd, jo Saeimas darba kārtībā nav jautājuma par izdienas pensiju normatīvā regulējuma izmaiņām.

**A.Melnalksnis** atzīmē, ka šo piketu rīko otra policistu arodbiedrība. LIDA rīcībā par to nav informācijas. Uzskata, ka pikets nav pamatots, jo šobrīd nav diskusijas tēmas.

**A.Latkovskis** pateicas klātesošajiem par piedalīšanos un slēdz sēdes daļu. Izsludina sēdes turpinājumu 19. septembrī plkst. 9.50.

Sēde **pārtraukta** 18.09.2018. plkst. 11.05., pārtraukums līdz 19.09.2018. plkst. 9.50.

**Sēdes turpinājums** 19.09.2018. plkst. 9.50.

*Deputātiem izsniegtas Drošības policijas un Saeimas Juridiskā biroja saskaņotās priekšlikumu redakcijas. Materiālam pievienots arī Augstākās tiesas atzinums par atbalstu saskaņotajiem priekšlikumiem.*

**A.Latkovskis** aicina turpināt sēdi un izskatīt likumprojektu “Grozījumi Valsts drošības iestāžu likumā” (Nr. 1176/Lp12) trešajam lasījumam. Informē par saņemtajiem saskaņotajiem priekšlikumiem; atzīmē, ka saņemts arī Augstākās tiesas viedoklis.

Aicina atkārtoti izskatīt priekšlikumu Nr. 13. Dod vārdu L.Millerei.

**L.Millere** komentē saskaņoto 26. panta (4) daļas redakciju. Atbilstoši saskaņotajām redakcijām aicina arī atbalstīt priekšlikumu papildināt likuma 3. panta (6) daļu ar otro teikumu šādā redakcijā: “Ja izlūkošanas vai pretizlūkošanas procesā veicams operatīvās darbības pasākums, kuram nepieciešams tiesneša akcepts, šo akceptu sniedz Augstākās tiesas priekšsēdētājs vai viņa īpaši pilnvarots Augstākās tiesas tiesnesis.”

*Deputātiem un uzaicinātajām personām nav iebildumu.*

Komisija nolemj atbalstīt saskaņoto priekšlikumu kā Aizsardzības, iekšlietu un korupcijas novēršanas komisijas priekšlikumu.

A.Latkovskis aicina izskatīt 15. un 16. priekšlikumu: Parejas noteikuma 6. un 7. punktu saskaņoto redakciju.

DP pārstāve komentē precizēto priekšlikuma redakciju.

*Deputātiem, L.Millerei un uzaicinātajām personām nav iebildumu.*

Komisija nolemj atbalstīt saskaņoto priekšlikumu kā Aizsardzības, iekšlietu un korupcijas novēršanas komisijas priekšlikumu.

**A.Latkovskis** aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstītlikumprojektu “Grozījumi Valsts drošības iestāžu likumā”(Nr.1176/Lp12) un virzīt izskatīšanai Saeimas sēdē trešajā lasījumā.

Sēde pabeigta 19.09.2018. plkst. 9.55.

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante I.Silabriede